b'\n_START_ARTICLE_\nJens Stoltenberg\n_START_PARAGRAPH_\nJens Stoltenberg (s\xc3\xbcndinud 16. m\xc3\xa4rtsil 1959 Oslos) on Norra poliitik, alates 1. oktoobrist 2014 NATO peasekret\xc3\xa4r._NEWLINE_Ta oli novembrist 2002 Norra T\xc3\xb6\xc3\xb6lispartei juht ja peaminister 3. m\xc3\xa4rtsist 2000 kuni 19. oktoobrini 2001 ja uuesti 17. oktoobrist 2005 kuni 16. oktoobrini 2013._NEWLINE_28. m\xc3\xa4rtsil 2014 valiti ta ainsa kandidaadina NATO uueks peasekret\xc3\xa4riks. Tema ametiaeg algas 1. oktoobril 2014.\n_START_SECTION_\nElulugu\n_START_PARAGRAPH_\nStoltenberg sai 1987 Oslo \xc3\x9clikoolist teadusliku kraadi rahvamajandusteaduse alal (cand. oeconom.)_NEWLINE_Enne T\xc3\xb6\xc3\xb6partei juhiks saamist oli Stoltenberg partei noorteorganisatsiooni Arbeidernes Ungdomsfylking (AUF) juhatuse liige alates 1979. aastast ning juht 1985\xe2\x80\x931989. Organisatsiooni juhiks oleku ajal oli ta ka Sotsialistliku Noorsoointernatsionaali (IUSY) asepresident. Alates 1985. aastast kuulub ta ka T\xc3\xb6\xc3\xb6partei juhatusse._NEWLINE_Aastatel 1990\xe2\x80\x931992 juhtis ta T\xc3\xb6\xc3\xb6lispartei Oslo piirkonnaorganisatsiooni. _NEWLINE_Aastal 1993 valiti ta esimest korda Stortingisse. _NEWLINE_Aastatel 1992\xe2\x80\x932002 oli ta Norra T\xc3\xb6\xc3\xb6parteis t\xc3\xa4htsuselt teisel ametikohal ("teine esimees"). Aastal 2001 asus ta juhtima Norra T\xc3\xb6\xc3\xb6partei parlamendifraktsiooni._NEWLINE_Stoltenberg oli 1990\xe2\x80\x931993 keskkonnakaitseministeeriumi riigisekret\xc3\xa4r, 1993\xe2\x80\x931996 t\xc3\xb6\xc3\xb6stus- ja energiaminister (sai ministriks 34-aastasena) ja 1996\xe2\x80\x931997 rahandusminister. _NEWLINE_Stoltenbergi poliitika peaministrina (2000\xe2\x80\x932001) tekitas vaidlusi ka tema enda parteis, sest ta algatas reformid heaoluriigi moderniseerimiseks, sealhulgas mitme t\xc3\xa4htsa riigiettev\xc3\xb5tte erastamise. Parlamendivalimistel 10. septembril 2001 sai T\xc3\xb6\xc3\xb6partei \xc3\xbche halvematest valimistulemustest oma ajaloos (24% h\xc3\xa4\xc3\xa4ltest).    _NEWLINE_2005. aasta parlamendivalimistel (12. september) v\xc3\xb5itis Punaroheline koalitsioon, mille peaministrikandidaat oli Stoltenberg._NEWLINE_Stoltenbergi peetakse partei paremtiiba kuuluvaks. Teda on nimetatud Norra Tony Blairiks ja partei kuldseks poisiks. _NEWLINE_Aastal 1992 toetas lahkuv parteijuht Gro Harlem Brundtland tema kandidatuuri parteijuhi kohale, kuid Stoltenberg kaotas parteijuhi valimistel Thorbj\xc3\xb8rn Jaglandile. P\xc3\xa4rast l\xc3\xa4bikukkumist 2001. aasta valimistel tekkis parteis \xc3\xa4ge v\xc3\xb5imuv\xc3\xb5itlus Jaglandi ja Stoltenbergi vahel, mille Stoltenberg novembris 2002 v\xc3\xb5itis.\n_START_SECTION_\nIsiklikku\n_START_PARAGRAPH_\nJens Stoltenberg on endise v\xc3\xa4lisministri Thorvald Stoltenbergi ja endise riigisekret\xc3\xa4ri Karin Stoltenbergi (s\xc3\xbcnninimi Heiberg) poeg. Stoltenbergide suguv\xc3\xb5sa asus P\xc3\xb5hja-Saksamaalt Norrasse elama 18. sajandil. _NEWLINE_Ta on abielus Ingrid Schulerudiga. Neil on lapsed Axel ja Catharina.'